Lo guarracino

Parole 'e :Ignoto

Museca 'e :Ignoto

Data 'e nascita: 'A fine do Setticiento

'E parole

Lo guarracino, ca jéva pe' mare,

lle venne voglia de le 'nzorare:

Se facette nu bello vestito

de scarde de spine, pulito pulito...

Cu na parrucca tutta 'ngrifata

de ziarelle 'mbrasciolate,

co lo sciabbò, scollo e puzine

de seta 'ngrese, fina fina...

II

Cu li cazune de rezza de funno,

scarpe e cazette de pelle de tunno

e sciammèria e sciammerino

d'áleghe e pile de vojo marino,

cu li buttune e buttunèra

d'uocchie de purpo, sécce e fère,

fibbia, spata e schiocche 'ndorate

de niro de sécce e fèle d'achiata...

III

Doje belle cateniglie

de premmóne de conchiglie,

no cappiello aggallonato

de codarino d'aluzzo salato...

Tutto pòsema e steratiello,

jeva facenno lo sbafantiello:

girava da ccá e da llá,

la 'nnammorata pe' se trová...

IV

La sardèlla, a lu barcune,

jev sunann lo calascione...

e, a suono r'a trombett,

jeva cantanno st'arietta:

"E llaré lo mare e lena

e ra figlia r''a zi' Lena,

ha lassato lo 'nnammorato

pecché niente r'ha rialato"...

V

Lo guarracino che la guardaje,

de la sardèlla se 'nnammoraje...

Se ne jètte da na vavosa,

la cchiù vecchia e maleziosa...

Ll'ebbe bona rialata

pe' mmannarle na 'mmasciata...

La vavosa, pisse pisse

chiatto e tunno nce lo disse...

VI

La sardèlla ca la sentette,

rossa rossa se facette.

Pe' lo scuorno ca se pigliaje,

sott'a nu scoglio se 'mpezzaje...

Ma la vecchia della vavosa

subbeto disse: "Ah, schefenzosa!

De 'sta manera nun truove partito:

'nganna te resta lo marito!

VII

Se haje voglia de t'allocá,

tanta smorfie non haje da fá...

Fora le zèze, fora lo scuorno,

anema e core e faccia de cuorno..."

Ciò sentenno, la zi' sardella,

s'affacciaje a la fenestella

e fece n'uocchio a zennariello

a lo speruto 'nnammoratiello...

VIII

Ma la patella ca steva de posta

la chiammaje: "Faccia tosta,

tradetora, sbrevognat

senza parola, male nata..."

ch'avea 'nchiantato ll'alletterato,

primmo e antico 'nnammorato.

De carrera da chisto jètte

e ogne cosa lle dicette...

IX

Quanno lo 'ntise lo poveriello,

se lo pigliaje farfariello:

jette a la casa, s'armaje a rasulo,

se carrecaje comm'a no mulo

de scoppette, de spingarde,

póvere, palle, stoppa e scarde...

quatto pistole e tre bajonette

dint'a la sacca se mettette...

X

'Ncopp'a li spalle sittanta pistune,

ottanta bomme e novanta cannune

e, comm'a guappo pallarino,

jéva trovanno lo guarracino...

la disgrazia a chisto portaje

ca 'mmiez'a la chiazza te lo 'ncontraje...

se ll'afferra p''o crovattino

e po' lle dice: "Ah malandrino!

XI

Tu mme lieve la 'nnammorata

e pigliatella 'sta mazziata!"

Tùffete e táffete, a meliune,

lle deva pácchere e secozzune...

schiaffe, ponie e perepesse,

scoppolune, fecozze e conesse,

scervecchiune e sicutennosse

e ll'ammaccaje osse e pilosse...

XII

Venimmoncenne che a lo rommore,

pariente e amice ascettero fore...

chi co' mazze, cortielle e cortelle...

chi co' spate, spatune e spatelle...

chiste co' barre, chille co' spite,

chi coammènnole e chi coantrite,

chi co' tenaglie e chi co' martielle,

chi co' torrone e sosamielle...

XIII

Patre, figlie, marite e mogliere

s'azzuffajeno comm'a fère...

a meliune correvano a strisce,

de 'sto partito e de chille li pisce...

Che bediste de sarde e d'alose,

de palaje e raje petrose,

sárache, diéntece ed achiáte

scurme, tunne e alletterate,

XIV

pisce palumme e piscatrice,

scuórfane, cernie e alice,

mucchie, ricciòle, musdée e mazzune,

stelle, aluzze e sturiune,

merluzze, ruóngole e murene,

capoduoglie, orche e vallène,

capitune, auglie e arenghe,

ciéfare, cuocce, trácene e tenche,

XV

treglie, trèmmole, trotte e tunne,

fiche, cepolle, laùne e retunne,

purpe, sécce e calamare,

pisce spata e stelle de mare,

pisce palummo e pisce prattielle,

voccadoro e cecenielle,

capochiuove e guarracine,

cannolicchie, òstreche e angine...

XVI

Vongole, cocciole e patelle,

piscecane e grancetielle,

marvizze, mármure e vavose,

vope prene, vedove e spose,

spínole, spuónole, sierpe e sarpe,

scauze, 'nzuoccole e co' le scarpe,

sconciglie, gammere e ragoste,

vennero 'nfino co le poste...

XVII

Capitune, sáure e anguille

pisce gruosse e piccerille,

d'ogne ceto e nazione...

tantille, tante, cchiù tante e tantone!

Quanta botte, mamma mia,

ca se devano...Arrassosia!

A centenare le bbarrate...

A meliune le ppetrate...

XVIII

Muorze e pizzeche 'o barcune,

a deluvio li secozzune...

Non ve dico che vivo fuoco

ca se faceva per ogne luogo:

Te - te - ttè...ccá pistolate,

ta - ta - ttá...llá scoppettate,

tu - tu - ttù...ccá li pistune,

bu - bu - bbù...llá li cannune...

XIX

Ma de cantá só' giá stracquato

e mme manca mo lo sciato...

sicché, dateme licenza,

graziosa e bella audienza,

'nfi' ca sórchio na meza de seje,

a la salute de luje e de leje,

ca se secca lo cannaróne,

sbacantánnose lo premmóne...

Categurìa:Stub
Categurìa:'E canzone napulitane